Hauskat häät
Hauskat häät olivat Pyhäjärven Musakanlahden kylässä. Oli näet viinaa tuotu niin suurella astialla, että se pani jo illan kuluessa yksin morsiamen ja sulhasen isätkin tappelemaan, niin että molemmat ukot kuuluivat veristäneen. Samanlaista leikkiä alkoivat leikkimään useat muutkin häävieraista. Vihdoin päättyivät nuo leikit sillä seurauksella, että tuvan lasit lentelivät sirpaleina sinne tänne seinistä. Lasien särkemisen kuuluivat kumminkin toimittaneen Räisälän pitäjästä tulleet kuokkavieraat. Eivätköhän he liene saaneet tarpeeksi sitä ilolientä, koska niin tekivät, vai tahtoivatko he vaan jäähdyttää saaneiden päitä?

Omituista kuuluu olevan Pyhäjärvellä sekin, että vaimoväkikin tekee noin häätilaisuuksissa niin sanottua "norria" kahvista ja viinasta.

Eiköhän Pyhäjärveläisten ja muidenkin sopisi heittää pois jo tuota vanhentunutta ja turmiota tuottavaa tapaa, viinan kanssa häiden pitämistä, kysyy kirjeenvaihtajamme? Varmaankin häät tulisivat silloin siivommiksi ja huokeammiksi. Älkäämme me suomalaiset tuhlatko rahojamme turhuuteen, sillä ehken niitä vielä tarvitaan parempaankin.

</div>

Lähde: Laatokka 8.2.1890 sivu 3

1890
Anonyymi
Alkoholi
Karjala
Laatokka (sanomalehti)